KOMISSION KERTOMUS

KOMITEOIDEN TYÖSKENTELYSTÄ VUONNA 2017

Komissio esittää yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, annetun asetuksen (EU) N:o 182/2011 , jäljempänä ’komitologia-asetus’, 10 artiklan 2 kohdan mukaisesti vuotta 2017 koskevan kertomuksen komiteoiden työskentelystä.

Kertomukseen sisältyy yleiskatsaus komiteamenettelyn kehitykseen vuonna 2017 ja tiivistelmä komiteoiden toiminnasta. Sen ohessa annetaan komission yksiköiden valmisteluasiakirja, jossa on yksityiskohtaisia tilastotietoja yksittäisten komiteoiden toiminnasta.

1.Yleiskatsaus komiteamenettelyn kehitykseen vuonna 2017

1.1.Yleinen kehitys

Kuten vuoden 2013 kertomuksessa todettiin, kaikki ”vanhan” komitologiapäätöksen mukaiset komiteamenettelyt, valvonnan käsittävää sääntelymenettelyä lukuun ottamatta, on mukautettu automaattisesti komitologia-asetuksessa (asetus (EU) N:o 182/2011) säädettyihin uusiin komiteamenettelyihin.

Siksi komiteamenettelyyn osallistuvat komiteat toimivat vuonna 2017 komitologia-asetuksessa säädettyjen menettelyjen eli neuvoa-antavan menettelyn (4 artikla) ja tarkastelumenettelyn (5 artikla) mukaisesti sekä komitologiapäätöksen 5 a artiklassa säädetyn valvonnan käsittävän sääntelymenettelyn mukaisesti.

Paremmasta lainsäädännöstä 13. huhtikuuta 2016 tehdyssä toimielinten välisessä sopimuksessa muistutetaan tarpeesta mukauttaa valvonnan käsittävää sääntelymenettelyä:

”Toimielimet tunnustavat, että koko voimassa oleva lainsäädäntö on tarpeen mukauttaa Lissabonin sopimuksella käyttöön otettuun lainsäädäntökehykseen ja että erityisesti on tarpeen mukauttaa pikaisesti kaikki perussäädökset, joissa vielä viitataan valvonnan käsittävään sääntelymenettelyyn. Komissio antaa tätä viimeksi mainittua mukauttamista koskevan ehdotuksen vuoden 2016 loppuun mennessä.”

Komissio antoi tämän sitoumuksen mukaisesti uuden ehdotuksen niiden perussäädösten, joissa säädetään valvonnan käsittävän sääntelymenettelyn käyttämisestä, mukauttamiseksi delegoituihin säädöksiin ja täytäntöönpanosäädöksiin. Lisäksi se antoi toisen ehdotuksen, jossa käsitellään erityisesti oikeusalan perussäädösten mukauttamista. Molempia ehdotuksia koskevat toimielinten väliset neuvottelut ovat parhaillaan käynnissä. Oikeudellisten asioiden valiokunta antoi ehdotuksesta kertomuksensa ja sai valtuudet aloittaa neuvottelut. Neuvosto hyväksyi yleisnäkemyksen 20. maaliskuuta 2018.

Komissio antoi 26. helmikuuta 2016 kertomuksen asetuksen (EU) N:o 182/2011 täytäntöönpanosta. Komissio totesi kertomuksessaan, että komiteamenettelyä koskeva yleinen lainsäädäntökehys toimii hyvin. Lisäksi se viittasi poliittiseen ongelmaan, joka aiheutuu siitä, että lausuntoa ei anneta, varsinkaan eräillä hyvin arkaluonteisilla aloilla, kuten muuntogeenisten organismien hyväksyminen. Erityisesti kun otetaan huomioon glyfosaattia koskevasta lupamenettelystä saadut kokemukset, puheenjohtaja Juncker ilmoitti sen vuoksi unionin tilasta syyskuussa 2016 pitämässään puheessa, että komissio aikoo antaa aloitteen tämän ongelman ratkaisemiseksi ja jäsenvaltioiden vastuuvelvollisuuden, vastuullisuuden ja avoimuuden lisäämiseksi niiden äänestäessä komiteassa ja erityisesti muutoksenhakukomiteassa. Komissio antoi 14. helmikuuta 2017 ehdotuksen Euroopan parlamentin ja neuvoston asetukseksi yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, annetun asetuksen (EU) N:o 182/2011 muuttamisesta (COM(2017) 85 final). Ehdotuksessa esitetään useita kohdennettuja muutoksia muutoksenhakukomitean toimintaan, jotta voidaan ratkaista tilanteet, joissa ei ole annettu lausuntoa arkaluonteisilla aloilla. Tätä ehdotusta koskevat toimielinten väliset neuvottelut ovat parhaillaan käynnissä.

Kolme toimielintä käyvät neuvotteluja myös Euroopan unionin toiminnasta tehdyn sopimuksen 290 ja 291 artiklan soveltamista koskevista ei-sitovista perusteista, jotta voidaan tehdä ero delegoitujen säädösten ja täytäntöönpanosäädösten välillä.

Komissio sitoutui toukokuussa 2015 antamassaan tiedonannossa EU-agenda: paremmalla sääntelyllä parempiin tuloksiin asettamaan delegoituja säädöksiä koskevat ehdotukset ja tärkeitä täytäntöönpanosäädöksiä koskevat ehdotukset yleisön saataville neljän viikon ajaksi, jotta sidosryhmät voivat esittää huomautuksia. Vuonna 2017 asetettiin 165 tällaista ehdotusta saataville komission ”Kerro mielipiteesi” –verkkosivustolla huomautusten esittämistä varten.

1.2.Oikeuskäytännön kehittyminen

Unionin tuomioistuin korosti asiassa C-183/16 (Tilly Sabco) 20. syyskuuta 2017 antamassaan tuomiossa tarvetta noudattaa määräaikoja, joiden kuluessa täytäntöönpanosäädöksiä koskevat ehdotukset on toimitettava komitealle ennen äänestystä. Tuomioistuin totesi myös, että määräajoista voidaan poiketa vain asianmukaisesti perustelluissa tapauksissa. Asetuksen (EU) N:o 182/2011 3 artiklan 3 kohdan mukaan puheenjohtajan on toimitettava alustava esityslista ja ehdotus täytäntöönpanosäädökseksi komitealle vähintään 14 kalenteripäivää ennen kokousta. Toimittamisen määräaikaa voidaan lyhentää poikkeustapauksissa. Tätä mahdollisuutta käsitellään tarkemmin komiteoiden työjärjestyksen mallissa, jonka perusteella komiteat vahvistavat työjärjestyksensä. Puheenjohtaja voi myös asettaa komitealle määräajan, jonka kuluessa sen on annettava lausuntonsa ehdotuksesta. Määräaikojen on oltava oikeasuhteisia, ja niillä on annettava komitean jäsenille tosiasiallinen mahdollisuus tarkastella varhaisessa vaiheessa ehdotuksia ja ilmaista näkemyksensä.

2.Yleiskatsaus toimintaan

2.1.Komiteoiden ja kokousten määrä

On tärkeää tehdä ero komiteamenettelyyn osallistuvien komiteoiden ja muiden elinten, erityisesti komission perustamien asiantuntijaryhmien, välille. Viimeksi mainitut antavat komissiolle asiantuntija-apua politiikan ja delegoitujen säädösten valmistelussa ja täytäntöönpanossa, kun taas komiteamenettelyyn osallistuvat komiteat avustavat komissiota sille perussäädöksillä siirretyn täytäntöönpanovallan käytössä. Tämä kertomus koskee ainoastaan komiteamenettelyyn osallistuvia komiteoita. Komiteamenettelyyn osallistuvien aktiivisten komiteoiden määrä ajalla 1. tammikuuta – 31. joulukuuta 2017 on laskettu toiminta-aloittain (ks. taulukko I). Vertailun vuoksi on ilmoitettu myös edellisen vuoden numerotiedot (tilanne 31. joulukuuta 2016). Komiteoiden jaostoja ja eri kokoonpanoja ei ole laskettu omiksi kohdikseen, koska ne kuuluvat ”emokomiteaan”.